亞歷山大丹尼士

亞歷山大丹尼士（Alexander Dennis Limited，以前叫TransBus International）係英國一間巴士製造廠，總部設喺蘇格蘭Falkirk。 史 亞歷山大丹尼士嘅前身TransBus International喺2001年1月1號開始運作，公司由Mayflower Corporation同Henlys集團合作成立，包含原本由Mayflower Corporation擁有嘅亞歷山大車身公司同埋丹尼士車廠以及原本由Henlys集團擁有嘅Plaxton嘅業務。其中Mayflower Corporation佔有TransBus七成，而Henlys集團就佔其餘三成。 當時公司有幾間廠，分佈蘇格蘭Falkirk同埋北愛爾蘭貝爾法斯特Mallusk（原亞歷山大車廠）、英格蘭Anston同埋Scarborough（原Plaxton車廠）、英格蘭Wigan（原Plaxton車廠，再之前係Northern Counties）以及英格蘭Guildford（原丹尼士車廠）。 TransBus運作期間，用喺巴士上嘅亞歷山大、Plaxton同埋丹尼士三個牌子陸續俾TransBus取代。2004年3月31號，TransBus連同佢嘅大股東Mayflower Corporation一齊被接管。同年5月17號，TransBus客車及小巴車身生產業務（包括位於Anston同埋Scarborough嘅廠房）俾管理層收購，並用返Plaxton呢個名。四日後，TransBus剩低嘅業務亦俾人收購，並改叫亞歷山大丹尼士。而TransBus喺貝爾法斯特嘅廠就冇人要，冇幾耐之後就執咗。 其後亞歷山大丹尼士做公司重整。2005年1月26號，亞歷山大丹尼士喺Wigan嘅廠執笠。 2007年，亞歷山大丹尼士消防車全線停產。同年5月，亞歷山大丹尼士收購Plaxton，令原本TransBus分開咗嘅業務合番埋。 2012年6月，亞歷山大丹尼士收購澳洲巴士車身廠Custom Coaches。Custom Coaches喺2014年被接管，其後俾上一手收購返。 2016年，亞歷山大丹尼士喺加拿大安大略省Vaughan開設底盤生產線，同埋接收咗Ameritrans（ABC Companies附屬公司）喺印第安納Nappanee嘅廠房。 2019年5月，亞歷山大丹尼士俾加拿大NFI Group以三億二千萬英鎊收購，之後亞歷山大丹尼士嘅生產線就被整合。2020年8月，亞歷山大丹尼士宣佈將底盤生產線由Guildford搬去Falkirk，Guildford廠房只係留返工程同埋開發部。至於喺北美洲嘅廠房，包括喺Vaughan、Nappanee同埋2020年先至設立嘅印第安納Peru廠房，都先後喺2021至2022年關閉。 2022年6月，亞歷山大丹尼士開咗喺Farnborough嘅Trident House，作為工程同埋開發部新址，同時改用新標誌。 產品 巴士車身 DM5000（源自都普金屬部分，2001-2002年） ALX200（源自亞歷山大，2001年） ALX300（源自亞歷山大，2001-2007年） ALX400（源自亞歷山大，2001-2006年） ALX500（源自亞歷山大，2001-2002年） Pointer（源自Plaxton，2001-2007年） President（源自Plaxton，2001-2005年） 巴士及客車底盤 飛鏢SLF 三叉戟2型 三叉戟3型 標槍 R-Series 完整巴士（或底盤/車身） Enviro 200/200H Enviro 200 Dart/200H Enviro 200 MMC/XLB Enviro 300 Enviro 350H Enviro 400/400H Enviro 400 Euro V/400H Enviro 400 MMC/City/XLB Enviro 500/500H Enviro 500 MMC 消防車 Sabre Rapier Dagger 參考 出面網頁 亞歷山大丹尼士 BUSRide網站內有關TransBus International嘅文章